Sklepi Sveta o vlogi mladinskega dela v okviru problematike migracij in beguncev

(2018/C 441/03)

SVET EVROPSKE UNIJE –

JE SEZNANJEN:

1. s členom 165(2) Pogodbe o delovanju Evropske unije ( 1 ) , v katerem je navedeno, da je cilj ukrepanja Unije „spodbujanje sodelovanja mladih v demokratičnem življenju v Evropi“;

2. s členom 79(4) in (5) Pogodbe o delovanju Evropske unije ( 2 ) , v katerih je navedeno, da Evropski parlament in Svet lahko določita ukrepe, s katerimi se spodbuja vključevanje državljanov tretjih držav, pri čemer je izključeno kakršno koli usklajevanje zakonov in drugih predpisov držav članic. S tem pa ni omejena pravica držav članic, da določijo število državljanov tretjih držav, ki lahko iz tretjih držav prihajajo na njeno ozemlje, da bi si poiskali delo;

3. z Listino Evropske unije o temeljnih pravicah ( 3 ) , zlasti z načeli, ki so med drugim priznana v členih 21 (nediskriminacija), 23 (enakost spolov) in 24 (pravice otroka);

5. s sporočilom Komisije „Evropa 2020“, kot ga je potrdil Evropski svet in v katerem je priznana „vloga mladinskega dela, saj vsem mladim zagotavlja priložnosti za neformalno učenje“ ( 6 )

6. z resolucijo Sveta in predstavnikov vlad držav članic, ki so se sestali v okviru Sveta, o mladinskem delu ( 7 ) , ki poziva k boljšemu razumevanju in večji vlogi mladinskega dela, zlasti v zvezi s spodbujanjem, podporo in razvojem mladinskega dela na različnih ravneh;

7. z deklaracijo o spodbujanju državljanstva in skupnih vrednot svobode, strpnosti in nediskriminacije z izobraževanjem (Pariška deklaracija iz leta 2015) ( 8 )

8. s priporočilom Odbora ministrov Sveta Evrope št. CM/Rec (2016)7 o dostopu mladih do pravic ( 9 )

9. s sporočilom Evropske komisije o akcijskem načrtu za vključevanje državljanov tretjih držav ( 10 )

10. s sporočilom Evropske komisije o zaščiti otrok pri migracijah ( 11 ) ter sklepi Sveta o promociji in varstvu otrokovih pravic ( 12 ) , kjer je poudarjeno, da je treba zaščititi vse otroke, ne glede na njihov status, ter vselej v prvi vrsti upoštevati največje koristi otroka, tudi otrok brez spremstva in tistih, ki so ločeni od svojih družin, ob doslednem upoštevanju Konvencije Združenih narodov o otrokovih pravicah in njenega izbirnega protokola;

11. s političnimi priporočili skupine strokovnjakov EU o mladinskem delu za begunce in mlade državljane tretjih držav.

SE ZAVEDA, DA:

1. je „mladinsko delo“ širok izraz, ki zajema obsežen sklop družbenih, kulturnih, izobraževalnih ali političnih dejavnosti mladih, z mladimi in za mlade. Te dejavnosti vključujejo tudi šport in storitve za mlade. Mladinsko delo spada na področje izvenšolskega izobraževanja ter med posebne dejavnosti v prostem času, ki jih vodijo strokovno usposobljeni ali prostovoljni mladinski delavci ( 13 ) in vodje mladinskih organizacij ter temeljijo na neformalnih učnih postopkih in prostovoljnem sodelovanju ( 14 ) . Mladinsko delo je v svojem bistvu družbena dejavnost, ki vključuje delo z mladimi in družbami, v katerih živijo, spodbujanje aktivnega sodelovanja mladih ter njihovo vključevanje v skupnosti in odločanje ( 15 )

2. je mladinsko delo usmerjeno v mlade, ki so osrednjega pomena za vse povezane politike, metode in dejavnosti. Mladi, vključno z mladimi begunci in drugimi državljani tretjih držav ( 16 ) , veljajo za sposobne posameznike z zmožnostmi in prednostmi, ki si lahko sami krojijo prihodnost;

3. so dejanske razmere in prakse v mladinskem delu odvisne od lokalnih, regionalnih in nacionalnih okoliščin. Namen vseh predlaganih oblik sodelovanja je podpirati to raznolikost in jih ne omejevati s harmonizacijo;

4. so med vodilnimi načeli za mladinsko delo spodbujanje evropskih vrednot, enakosti spolov in boja proti vsem oblikam diskriminacije ter spoštovanje pravic in načel iz Listine Evropske unije o temeljnih pravicah, ob upoštevanju morebitnih razlik v življenjskih razmerah, potrebah, željah, interesih in odnosih mladih, ki so odvisni od različnih dejavnikov, in ob obravnavanju vseh mladih kot bogastva družbe ( 17 ) . Mladinsko delo se je zmožno odzivati na potrebe posameznika, kar je posebnega pomena za prepoznavanje sposobnosti in prednosti mladih z manj priložnostmi;

5. bi bilo treba posebno pozornost nameniti mladim beguncem in drugim državljanom tretjih držav, saj jim grozi večplastna marginalizacija, ki izhaja iz njihovega priseljenskega porekla v povezavi z drugimi morebitnimi razlogi za diskriminacijo, kot so njihova narodnost, spol, spolna usmerjenost, invalidnost, veroizpoved, prepričanje ali politično prepričanje;

6. je cilj mladinskega dela doseči pozitivne mejnike na prehodu od najstniških let do odrasle dobe ( 18 ) . Mladi, zlasti mladi begunci in drugi državljani tretjih držav, so posamezniki, ki doživljajo ta prehod. Cilj mladinskega dela je vključiti vse mlade v družbo ter jim hkrati zagotavljati sredstva in priložnosti, da lahko kot aktivni državljani sooblikujejo družbo. To vključujočo naravo mladinskega dela bi bilo treba izrabiti, da bi podprli vključevanje mladih beguncev in drugih državljanov tretjih držav v novo družbo gostiteljico, hkrati pa se spoštljivo zavedati, da ima njihov proces vključevanja drugo izhodišče kot proces mladih iz lokalnega okolja;

7. je mladinsko delo opisano tudi kot izobraževalno partnerstvo med mladimi in mladinskimi delavci ( 19 ) . To učenje poteka v neformalnem in tudi v priložnostnem okolju Mladinsko delo si prizadeva razširiti obzorja mladim, ki so vključeni v njegove dejavnosti, spodbujati njihovo participacijo in jih družbeno angažirati, zlasti z zagotavljanjem priložnosti, da postanejo aktivni, ter s spodbujanjem mladih h kritičnem razmišljanju in ustvarjalnosti, ko se odzivajo na lastne izkušnje in svet okrog sebe ( 20 ) . S tem ko mladim beguncem in drugim državljanom tretjih držav zagotavlja to podporo, mladinsko delo z medkulturnim pristopom do učenja ciljni skupini posreduje uvid v kulturo in vrednote gostiteljske družbe in obratno;

8. priprava dejavnosti in projektov ter sodelovanje v mladinskem delu izboljšuje sposobnosti, spretnosti in zmožnosti vseh vključenih: mladih, vključno z mladimi begunci in drugimi državljani tretjih držav, in mladinskih delavcev. Mladi se odločijo za sodelovanje v dejavnostih mladinskega dela tudi zato, ker se želijo sprostiti, splesti nova prijateljstva, navezati nove stike, se zabavati in najti podporo ( 21 ) . Zato morajo prostori, namenjeni mladinskemu delu, zagotavljati spoštovanje in nuditi zabavo ter ustvarjati prijazno, vključujoče, spolno uravnoteženo in demokratično okolje, kjer bodo mladi lahko v praksi izkusili medsebojno spoštovanje ter spoštovanje raznolikosti, človekovih pravic in demokratičnih vrednot. Mladi bodo v takšnem varnem in nediskriminatornem okolju, kjer se od njih ne pričakuje prijava ali finančni prispevek in kjer se individualne razlike spoštujejo s poudarkom na podpori in krepitvi samozavesti mladih, lahko oblikovali in preizkusili svoja mnenja, se motili ter se učili iz svojih napak in od vrstnikov;

9. je lahko priložnost za sodelovanje v raznoliki družbeni mreži s takšno ponudbo avtonomne in prostovoljne participacije odločilni dejavnik za aktivno vključevanje v družbo. Dejavnosti mladinskega dela so izbrane glede na življenjske razmere in potrebe mladih ter temeljijo na odnosih med mladimi in mladinskimi delavci, ki so spleteni na osnovi spoštovanja in zaupanja. Na začetek in konec teh odnosov ne bi smeli vplivati zunanji dejavniki, pač pa se lahko začnejo ali končajo samo na pobudo mlade osebe, vključno z mladimi begunci in drugimi državljani tretjih držav;

10. metode mladinskega dela mladinskim delavcem in mladim, vključno z mladimi begunci in drugimi državljani tretjih držav, zagotavljajo spretnosti in znanje, da pridobijo nepristranske informacije, in jim omogočajo, da krepijo zmožnost samorefleksije, medkulturne ozaveščenosti, kritičnega razmišljanja in odpornosti;

11. mladinsko delo pomaga razvijati kompetence na področju preprečevanja sporov;

12. mladinsko delo aktivnim udeležencem v dejavnostih mladinskega dela z zagotavljanjem informacij o postopkih odločanja, z dostopom do politično odgovornih akterjev in izvajanjem demokratične ureditve omogoča državljansko in politično participacijo. To prostovoljno sodelovanje v spoštljivem in neformalnem okolju lahko mladim beguncem in drugim državljanom tretjih držav zagotovi pozitiven občutek identitete in pripadnosti ter jim tako omogoči pozitiven vpliv na družbo;

13. bi mladinski delavci morali tesno sodelovati z drugimi akterji in deležniki na lokalni ravni, da bi mlade podpirali in jim omogočili večji obseg dejavnosti. Mladinsko delo lahko z izmenjavo informacij mladim posameznikom omogoči dostop do drugih področij, kot so formalno izobraževanje, trg dela, stanovanjski trg in zdravstvo. Spodbujanje mladih k uporabi teh povezav na druga področja je še posebno pomembno za mladinsko delo z mladimi begunci in drugimi državljani tretjih držav.

POUDARJA, DA JE ZA MLADINSKO DELO POTREBNO:

A. Znanje in usposabljanje

Mladinski delavci potrebujejo specializirano znanje, spretnosti in kompetence za dolgoročne odnose z mladimi, vključno z mladimi begunci in drugimi državljani tretjih držav, na vseh stopnjah njihovega procesa; specializirano znanje je nujno tudi pri delu z mladoletniki brez spremstva; znanje, metode in usposabljanje morajo temeljiti na medkulturni ozaveščenosti in razmisleku, nenehno pa jih je treba ocenjevati in posodabljati v skladu s spreminjajočimi se potrebami in zaznavami.

B. Stabilen okvir in prostori

Stabilni okvirji pravnih pravic, trajnostni prostori in sredstva v skladu z lokalnimi, regionalnimi in nacionalnimi standardi kakovosti v mladinskem delu; to vključuje varne prostore in priložnosti za participacijo v vključujočih oblikah dejavnosti mladinskega dela za mlade begunce in druge državljane tretjih držav.

C. Politike

Politike za omogočanje in podporo avtonomije mladih, vključno z mladimi begunci in drugimi državljani tretjih držav, in njihove aktivne demokratične participacije pri oblikovanju politik.

D. Povezovanje in raziskave

Bistvene so različne oblike tematsko usmerjenih, medsektorskih stikov ter osebnih in spletnih izmenjav med mladinskimi delavci in deležniki, ki se ukvarjajo z mladimi. Za stalno izboljševanje metod in povezanih politik so potrebne kakovostne in nepristranske informacije o potrebah ciljne skupine in razvoju tega političnega področja.

POZIVA DRŽAVE ČLANICE, NAJ OB SPOŠTOVANJU SUBSIDIARNOSTI IN PO POTREBI OB VKLJUČITVI REGIONALNE IN LOKALNE RAVNI:

A. Izboljšajo „znanje in usposabljanje“

1. s spodbujanjem evidentiranja in razširjanja primerov dobre prakse iz različnih sektorjev, ki se ukvarjajo z mladimi begunci in drugimi državljani tretjih držav, ob priznavanju prispevka teh dobrih praks k preprečevanju sporov;

2. z oskrbovanjem mladinskih delavcev z ustreznimi instrumenti za obveščanje in usposabljanje, na primer glede človekovih pravic, pravnih okvirov za nacionalne in lokalne postopke v zvezi z migracijami in azilom, ustreznih jezikov, drugih lokalnih kultur, medkulturnega dialoga, čustvenega zdravja in dobrega počutja, pa tudi glede varnosti in informacij o dostopu do psihološkega svetovanja za mlade in mladinske delavce itd.;

3. z zagotavljanjem informacij o pozitivnih primerih procesov vključevanja in novih vzornih pobudah, ob zavedanju, da se vključevanje prične že prvi dan s prihodom in je dvostranski proces za mlade begunce in druge državljane tretjih držav, pa tudi za družbo, ki jih gosti. „Proces informiranja od prvega dne dalje“ bi se lahko začel s temami, povezanimi z evropskimi vrednotami, človekovimi pravicami, demokratičnimi vrednotami in vprašanji enakosti spolov;

4. z vzpostavljanjem ustreznih možnosti vzajemnega usposabljanja in poučevanja za mlade begunce in druge državljane tretjih držav, pa tudi za mladinske delavce;

5. z izboljšanjem zmogljivosti mladinskih delavcev, da bi okrepili odpornost (mladinskih delavcev in ciljnih skupin) ter da bi mladim beguncem in drugim državljanom tretjih držav, pa tudi mladinskim delavcem, omogočili dostop do osnovnega psihosocialnega svetovanja z namenom izboljšanja njihovega počutja in duševnega zdravja;

6. z usposabljanjem mladinskih delavcev za omogočanje enakopravnega medkulturnega dialoga med lokalnim prebivalstvom in mladimi begunci ter drugimi državljani tretjih držav; to zajema tudi spretnosti in znanje za razumevajoče in spoštljivo vodenje težkih pogovorov ter za ublažitev ali reševanje sporov z demokratičnimi metodami;

7. s preučevanjem načinov za oblikovanje pristopov formalnega in/ali neformalnega usposabljanja za mladinske delavce, ki se aktivno ukvarjajo z mladimi begunci in drugimi državljani tretjih držav; uspešno sodelovanje bi bilo treba nagraditi z neke vrste priznanjem/potrdilom.

B. Zagotovijo in razširijo „stabilen okvir in prostore“

8. s podpiranjem vseh vrst mladinskega dela, da bi navezali stike z mladimi begunci in drugimi državljani tretjih držav ter jim zagotovili dostop do civilnodružbenih dejavnosti in jih vanje vključili kot aktivne udeležence in vrstnike, kjer koli je to možno;

9. z zagotavljanjem podpore in vidnosti obstoječim mladinskim organizacijam in pobudam, ki jih vodijo mladi begunci in drugi državljani tretjih držav, dejavni v uspešnih procesih vključevanja;

10. z vzpostavljanjem mrež med obstoječimi mladinskimi organizacijami, mladinskimi klubi in službami, ki že imajo dobre stike z mladimi begunci in drugimi državljani tretjih držav ter znanje in izkušnje pri delu z njimi, in z mreženjem zadevnih akterjev;

11. z omogočanjem dejavne participacije mladih beguncev in drugih državljanov tretjih držav v vseh obstoječih lokalnih, regionalnih, nacionalnih in evropskih programih za mlade;

12. s podporo organizaciji lokalnih prireditev in projektov, ki prikazujejo sposobnosti in talente lokalnega prebivalstva (ne glede na njihovo ozadje);

13. z opolnomočenjem struktur mladinskega dela, kjer je to možno in primerno, da delujejo kot podporna povezava med javnimi storitvami, lokalnim prebivalstvom ter mladimi begunci in drugimi državljani tretjih držav. Zato bi morali pristojni organi: (a) spodbujati programe, dejavnosti in projekte, ki se borijo proti predsodkom in stereotipom ter obravnavajo morebitne strahove lokalnega prebivalstva; (b) spodbujati medkulturni in medverski dialog z zagotavljanjem podpore in vidnosti; (c) izpostaviti „dobre novice“ in pozitivne zgodbe; (d) zagotoviti programe, dejavnosti in projekte za ozaveščanje o kulturi, vrednotah in navadah lokalnih gostiteljskih družb, pa tudi matičnih regij mladih beguncev in drugih državljanov tretjih držav; (e) zagotoviti varne prostore, v katerih lahko lokalna skupnost, vključno z mladimi in drugimi državljani tretjih držav, vodi spoštljiv dialog, da bi obravnavali, preprečevali in/ali zatirali diskriminatorna, ksenofobična, rasistična in antisemitska mnenja. Po potrebi se lahko dejavnosti v okviru takšnih varnih prostorov objavljajo prek informacijskih virov in sredstev obveščanja; (f) podpirati in priznati prispevek vseh akterjev (vladnih, pa tudi nevladnih organizacij ali zasebnih pobudnikov), ki sodelujejo v procesu;

14. poskrbeti za varne, otrokom in mladim prijazne prostore v okviru struktur za sprejem ali begunskih sprejemnih centrov, ob upoštevanju načela delovanja v interesu otrok in mladih. Te prostore bi morali upravljati mladinski delavci z ustreznim znanjem in spretnostmi v sodelovanju s strokovnjaki iz drugih sektorjev, da bi se lahko učenje o pravilih in vrednotah novih gostiteljskih družb oziroma o potrebah in ozadju mladih beguncev in drugih državljanov tretjih držav začelo že s prvim dnem;

C. Okrepijo „politike“

15. z razvijanjem strategij in okvirov, kjer je primerno, za opolnomočenje in vključevanje mladih beguncev in drugih državljanov tretjih držav, da bi jim omogočili, da postanejo aktivni člani družbe, tudi tako, da jih opolnomočimo in podpremo pri tem, da postanejo mladinski delavci; to je mogoče izvesti z zagotovitvijo možnosti usposabljanja o demokratičnih vrednotah, enakosti spolov in participaciji, pa tudi z omogočanjem dostopa do načinov aktivne socialne in politične participacije. V usposabljanje bi bilo treba vključiti razmislek o podobnostih in razlikah med sistemoma in vrednotami gostiteljske države in matične države;

16. s prizadevanji za vzpostavitev jasnega okvira za sodelovanje različnih sektorjev, ki so del procesa vključevanja, v okviru pa naj bi jasno opredelili in ocenili vloge vseh sodelujočih sektorjev in sinergije med njimi, vključno z organizacijami civilne družbe za mlade, ki jih vodijo mladi begunci in drugi državljani tretjih držav;

D. Vlagajo v „mreženje in raziskave“

17. s podpiranjem vzpostavljanja dialoga med mladinskimi delavci in drugimi strokovnjaki z različnim ozadjem in iz različnih sektorjev, ki imajo stike z mladimi begunci in drugimi državljani tretjih držav, da bi opredelili ključna vprašanja in možnosti za sodelovanje ter raziskali, kakšno vlogo bi mladinsko delo lahko imelo pri krepitvi zmogljivosti na teh področjih politike, obenem pa zagotovili, da mladinsko delo in uveljavljanje odločb o pravnem statusu nista povezana;

18. z vzpostavljanjem medsektorskih mrež in partnerstev ter pripravo seminarjev ali konferenc, v okviru katerih se lahko srečujejo in pogovarjajo nosilci politike iz različnih sektorjev, mladinski delavci in mladi, med drugim tudi mladi begunci in drugi državljani tretjih držav;

19. s podpiranjem raziskovalnih projektov in na izsledkih temelječe mladinske politike na področju migracijske problematike;

POZIVA EVROPSKO KOMISIJO, NAJ:

A. Izboljša „znanje in usposabljanje“

1. z evidentiranjem potreb po obveščanju in usposabljanju v sektorju evropskega mladinskega dela ter z zagotavljanjem možnosti za izmenjavo informacij ali izkušenj (osebno ali po spletu) na evropski ravni, med drugim v zvezi z vprašanji o človekovih pravicah in azilu, medkulturnem dialogu, ustreznih jezikih in krepitvijo odpornosti;

2. z izboljšanjem možnosti za vzajemno svetovanje, učenje in usposabljanje mladih beguncev in drugih državljanov tretjih držav, pa tudi mladinskih delavcev z različnim ozadjem, z zagotavljanjem dostopa do učenja jezikov in opolnomočenja, pa tudi do formalnega, neformalnega in priložnostnega učenja ter do programov mobilnosti;

3. z nadaljnjim določanjem, podpiranjem in širjenjem na ravni Unije obstoječih in inovativnih orodij, metodologij in primerov dobre prakse mladinskega dela v vseh sektorjih, ki se ukvarjajo z migracijsko problematiko;

B. Zagotovi in razširi „stabilen okvir in prostore“

4. s sprejetjem ukrepov za zagotovitev aktivne participacije mladih beguncev in drugih državljanov tretjih držav v obstoječih in prihodnjih evropskih programih;

5. z nadaljnjim spodbujanjem in podpiranjem medsektorskih partnerstev in pobud, zlasti med ponudniki mladinskega dela, ustanovami za izobraževanje in usposabljanje, socialnimi službami in službami za zaposlovanje ter socialnimi partnerji, ki podpirajo mlade, vključno z mladimi begunci in drugimi državljani tretjih držav, pri pridobivanju in razvijanju življenjskih spretnosti;

C. Okrepi „politike“

6. z nadaljnjim spodbujanjem in podpiranjem medsektorskega pristopa pri podpori mladih, vključno z mladimi begunci in drugimi državljani tretjih držav, pri razvijanju njihovih talentov, pa tudi pri pridobivanju in razvijanju potrebnih kompetenc in znanja, da bi se jim omogočil uspešen prehod v odraslo dobo, aktivno državljanstvo in delovno življenje;

7. z zagotavljanjem razpoložljivih informacij, če trenutne življenjske okoliščine mladih, zlasti mladih beguncev in drugih državljanov tretjih držav, morda niso v skladu s Konvencijo o otrokovih pravicah in Listino Evropske unije o temeljnih pravicah; in po potrebi s predlaganjem ukrepov, da se izboljša položaj;

D. Vlaga v „mreženje in raziskave“

8. s krepitvijo podpore za medsektorski dialog in možnosti mreženja na evropski ravni (spletna orodja, seminarji, konference), da bi se omogočila krepitev zmogljivosti za mladinske delavce, deležnike in vrstnike na področju, ki se ukvarja z migracijsko problematiko;

9. z uporabo instrumentov dialoga na ravni EU (na primer evropske strategije za mlade in evropskega dialoga z mladimi, kot opisano v sporočilu Komisije o angažiranju, povezovanju in opolnomočenju mladih), da bi se ustvarile možnosti za izmenjave in sodelovanje deležnikov na področju, ki se ukvarja z migracijsko problematiko;

10. s podpiranjem evropskih instrumentov za raziskave in ocenjevanje podatkov za mladinsko politiko, temelječo na izsledkih, na področju, ki se ukvarja z migracijsko problematiko.

(1) UL C 115, 9.5.2008, str. 13. Glej člen 165(2), prejšnji člen 149 PES.

(2) UL C 115, 9.5.2008, str. 13. Glej člen 79(4), prejšnji člen 63(3) in (4) PES.

(3) UL C 364, 18.12.2000, str. 1.

(4) UL C 311, 19.12.2009, str. 1.

(5) UL C 417, 15.12.2015, str. 1.

(6) Strategija Evropa 2020, 3.3.2010.

(7) UL C 202, 7.6.2016, str. 389.

(8) Pariška deklaracija, 17. marec 2015, http://ec.europa.eu/education/news/20150316-paris-education_en.

(9) https://rm.coe.int/1680702b6e

(10) COM(2016) 377 final, 7.6.2016.

(11) COM(2017) 211 final, 12.4.2017.

(12) Dokument 7775/17, 3.4.2017.

(13) „Mladinski delavec“, kot je opredeljen v Uredbi (EU) št. 1288/2013 Evropskega parlamenta in Sveta z dne 11. decembra 2013 o uvedbi programa „Erasmus+“, program Unije za izobraževanje, usposabljanje, mladino in šport, ter o razveljavitvi sklepov št. 1719/2006/ES, 1720/2006/ES in 1298/2008/ES (UL L 347, 20.12.2013, str. 50).

(14) V skladu z Resolucijo Sveta o prenovljenem okviru za evropsko sodelovanje na področju mladine (november 2009) (UL C 311, 19.12.2009, str. 1).

(15) Svet Evrope, Standardi v mladinskem delu, https://www.coe.int/en/web/youth/youth-work.

(16) „Mladi begunci in drugi državljani tretjih držav“ iz teh sklepov Sveta in v okviru problematike migracij in beguncev so mlade ženske in moški do 30. leta starosti, ki zakonito prebivajo v državi članici EU.

(17) UL C 327, 4.12.2010, str. 1.

(18) www.ed.ac.uk/education/rke/making-a-difference/understanding-value-of-universal-youth-work.

(19) www.ed.ac.uk/education/rke/making-a-difference/understanding-value-of-universal-youth-work.

(20) V skladu z nacionalnimi poklicnimi standardi za mladinsko delo na Škotskem, Lifelong Learning UK, www.youthworkessentials.org/up-running/what-is-youth-work.aspx.

(21) Nacionalni poklicni standardi za mladinsko delo na Škotskem, Lifelong Learning UK, www.youthworkessentials.org/up-running/what-is-youth-work.aspx.